To omkom i jordskjelv i Indonesia
Skjelvet, som ble målt til 6,5 av det amerikanske jordskjelvsenteret USGS, hadde sitt senter i 91 kilometers dybde, nær kystbyen Cipatujah vest på øya Java. En 62 år gammel mann bekreftet omkommet i Ciamis-regionen vest på øya. Også en 80 år gammel kvinne har mistet livet. Begge to døde i forbindelse med bygningskollaps, skriver nyhetsbyrået AP. Talsmann for krisemyndighetene i landet, Sutopo Purwo Nugroho, opplyser også at det er meldt om sammenraste bygninger i områdene Tasikmalaya og Pangandaran vest på Java. Myndighetene sendte ut et begrenset tsunamivarsel for deler av kysten på Java, men varselet opphevet rundt to timer senere. Indonesisk TV viste bilder av stor trafikk langs veiene av folk som flyktet fra kystområdene etter skjelvet, som skjedde sent fredag kveld lokal tid. Ifølge Nugroho kunne det kraftige jordskjelvet også merkes i rundt 20 sekunder i hovedstaden Jakarta, samt i flere andre byer og landsbyer i de vestlige og sentrale delene av Java.
Over 40 bygninger har rast sammen og to personer er omkommet etter et kraftig jordskjelv i Indonesia.